Broj: 711-I-1362-P-249/22-02-21

Zagreb, 06. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka zamjenika predsjednice Povjerenstva, te Tončice Božić, Aleksandre Jozić Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3., 4. i 5., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Ane Računice, Odjel za opće poslove i nabavu Tvrđave kulture Šibenik,** za davanjem očitovanja Povjerenstva,na 170. sjednici, održanoj dana 06. svibnja 2022.g., daje sljedeće

**OČITOVANJE**

**Sukladno odredbama ZSSI-a, ravnateljica ustanove Tvrđava kulture Šibenik te direktorica trgovačkog društva FORTIFIKACIJE ŠIBENIK d.o.o. nije obveznica navedenog Zakona.**

Obrazloženje

Zahtjev za mišljenjem podnijela je Ana Računica, Odjel za opće poslove i nabavu Tvrđave kulture Šibenik.U knjigama ulazne pošte Povjerenstva zahtjev je zaprimljen 2. svibnja 2022.g. pod poslovnim brojem 711-U-4602-P-249/22-01-5, povodom kojeg se vodi predmet broj P-249/22.

Podnositeljica u zahtjevu navodi kako je osnivač i vlasnik Tvrđave kulture Šibenik (OIB: 09301205081) Grad Šibenik te da je ista po statusu Javna ustanovi u kulturi u kojoj funkciju ravnateljice obavlja Gorana Barišić Bačelić.

Nadalje, podnositeljica navodi da je ista ustanova osnovala trgovačko društvo Fortifikacije Šibenik d.o.o., u kojem ravnateljica Tvrđave kulture Šibenik ujedno obavlja funkciju direktora društva

Podnositeljica traži mišljenje Povjerenstva je li ravnateljica ustanove Tvrđava kulture Šibenik obveznik ZSSI-a, budući da isti Zakon u članku 3. kod taksativnog navođenja obveznika ne navodi ravnatelje u ustanova u kulturi te je li ravnateljica navedene ustanove kao direktorica trgovačkog društva Fortifikacije Šibenik d.o.o. obveznica ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Uvidom u izvatke iz sudskog registra Trgovačkog suda u Zadru - Stalna služba u Šibeniku, utvrđeno je da je Tvrđava kulture Šibenik MBS: 110062577, ustanova u kulturi, kako to proizlazi iz Odluke o osnivanju javne ustanove u kulturi Tvrđava kulture Šibenik od 08. lipnja 2016. godine te da je ustanova Tvrđava kulture Šibenik osnivač trgovačkog društva FORTIFIKACIJE ŠIBENIK društvo s ograničenom odgovornošću za turizam i ugostiteljstvo MBS: 110063432.

Člankom 3. ZSSI-a nije propisano da bi ravnatelji ustanova u kulturi i direktori trgovačkih društava osnovanih od strane ustanova u kulturi bili obveznici u smislu odredbi istog zakona te ih stoga ne obvezuju njegove odredbe, slijedom čega Gorana Barišić Bačelić povodom obavljanja funkcije ravnateljice ustanove Tvrđava kulture Šibenik i direktorice trgovačkog društva FORTIFIKACIJE ŠIBENIK nije obveznica ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana